Eugene Olaussen

Ansgar Eugène Olaussen (1887–1962) var en norsk politiker som var medlem i Arbeiderpartiet, Norges Kommunistiske Parti og Høyre, før han endte i Nasjonal Samling.

Liv og virke
 Bakgrunn
Ansgar Eugène Olaussen var sønn av Hannibal Olaussen (1848–1916) og Bella Sophie Johansen (1852–1918). Faren hadde innvandret fra Tanum i Sverige og var bokbinder av yrke, likesom Eugènes storesøster Anna Catharina. Familien bodde senere i Moss.1900 census  Eugène Olaussen havnet senere i Hokksund.

Han startet i arbeidslivet som 13-åring, og etter noen år som arbeider lærte han seg typografi. Han gikk i lære i aviser som Moss Avis og Jarlsberg.

Sosialdemokrat
Olaussen var medlem av ledelsen i Norges socialdemokratiske Ungdomsforbund, senere Norges Kommunistiske Ungdomsforbund fra 1907 til 1924 og redaktør av forbundets avis Klassekampen fra 1911 til 1921. 

I forbindelse med partikampene var han blant dem som var mest lojale overfor Komintern og ble derfor regnet til venstrefløyen. Mellom 1922 og 1924 var han stortingsrepresentant fra Buskerud, og fikk i den forbindelse kritikk fra Komintern for sin og gruppas kriseprogram, som innebar en politikk for å lindre følgene av den rådende politikken innenfor et kapitalistisk rammeverk.

Kommunist
Sammen med andre representanter for denne politikken gikk han like fullt med NKP i forbindelse med splittelsen i 1923, selv om han i det lengste advarte mot splittelse.

Han var i årene 1923–1924 NKUs representant i NKPs sentralstyre og i 1924 redaktør for det teoretiske tidsskriftet Proletaren.

I 1926 utga han romanen De røde slips.Olaussen: De røde slips, Nasjonalbiblioteket I partiet gled han mer i bakgrunnen, og forlot marxismen og NKP i 1927.

Fedrelandslaget
Han gikk deretter over til Fedrelandslaget og Høyre etter å ha vurdert og forkastet ideen om å gå tilbake til Arbeiderpartiet. Han var imidlertid ingen prominent personlighet i sitt nye, politiske selskap. I forbindelse med sin nyvunne motstand mot arbeiderbevegelsen og dens vesen ble han påvirket av nasjonalistiske ideer, og særlig av Fridtjof Nansen. 

Han beveget seg etter dette i retning nazismen, og fra 1940 jobbet han nært opp mot Nasjonal Samling, selv om han ble nektet medlemskap, trolig grunnet sitt nå ganske anstrengte forhold til alkohol. Han skrev hyppig i partiets publikasjoner. Han var imidlertid blant dem som i størst grad forsøke å gi nasjonalsosialismen en sosialistisk karakter.

I 1945 ferdigstilte han sin biografi, Fra Kreml til Youngstorget. Utgivelsen på det nazistiske Kamban forlag ble imidlertid stoppet i forbindelse med okkupasjonsmaktens nederlag.

Eugene Olaussen ble i 1947 dømt for landssvik.Side 293. Einhart Lorenz: Det er ingen sak å få partiet lite. NKP 1923–1931, Pax, Oslo (1983) ISBN 82-530-1255-1 

 Referanser 

 Eksterne lenker 


Kategori:Personer fra Tønsberg kommune
Kategori:Ap-politikere
Kategori:Høyre-politikere
Kategori:Norske redaktører
Kategori:Medlemmer av NKPs sentralstyre
Kategori:Stortingsrepresentanter fra NKP
Kategori:Stortingsrepresentanter for Buskerud
Kategori:Stortingsrepresentanter 1922–1924
Kategori:Tillitsvalgte i NKU
Kategori:Nordmenn fra andre verdenskrig
Kategori:Nordmenn dømt i landssvikoppgjøret etter krigen